Iltaqgħu xemgħa u fjura, Ġewwa misraħ f'nofs il-Belt, Tħallew minn tfajla mbikkma, Għajn ta' tama f'dan il-għelt. Hemm, imħares minn tliet ġganti, Weqfin, siekta, viġilanti, Tpoġġa nkwatru b'wiċċ ta' mara, B'daqqa t'għajn tfakkarna x'ġara. Qalb l-istorbju tal-'kultura', Tinstema' talba ta' kultant, Waqaf xwejjaħ, ħalla kitba, Martu żejnet b'werqtejn rand. Mal-lejl ġew idejn moħbija, Fl-ikreh dlam, bħal fil-Bidnija, Ħarbtu, kissru, frak u biċċiet, U l-ġganta tal-mafkar bkiet. Iżda malli sebħet l-għodwa, Xemgħat u fjuri ġew oħrajn, Id-dnub b'rabja tqalleb f'soddtu, Mhux se nħalluh jagħlaq għajn m'għajn.
Taħt assedju